Suomessa asunut Massaquoi oli Sierra Leonen sisällissodassa RUF-kapinallisjoukkojen tiedottaja. Kun Sierra Leonen sisällissota päättyi, hän oli tärkeä tiedonantaja ja todistaja aseveljiään vastaan Sierra Leonen ja Yhdistyneiden kansakuntien perustamassa erikoistuomioistuimessa, jossa tutkittiin Sierra Leonen sotarikoksia. Siksi häntä ei syytetty sotarikoksista kotimaassaan ja hänet sijoitettiin Suomeen. Tampereella hän toimi muun muassa siivoojana ja postinjakajana noin kymmenen vuotta, ennen kuin keskusrikospoliisi pidätti hänet Prisman pysäköintihallissa. Silloin poliisi oli jo pari vuotta tutkinut mahdollisia sotarikoksia Liberiassa. Puolustus kiistää, että hän olisi ollut osallisena syytteessä mainittuihin tapahtumiin. Sierra Leonen erikoistuomioistuimen entinen tutkinnanjohtaja on ollut kriittinen Suomea kohtaan. Sierra Leonen ja Liberian sota kuitenkin kietoutuivat toisiinsa. Liberian presidentti Charles Taylor aseisti RUF-kapinallisia, ja he puolestaan auttoivat häntä sotimaan ja myivät hänelle veritimantteja. Sotarikokset, joista Massaquoita nyt syytetään, tapahtuivatkin Pohjois-Liberiassa, aivan Sierra Leonen rajan kupeessa. Sodan aikana joukot liikkuivat jatkuvasti rajan yli maiden välillä.